AMSTERDAM. Holandská polícia vyšetruje smrť bývalej ministerky zdravotníctva, ktorá bola poprednou zástankyňou práva na eutanáziu vo svojej krajine.
Podľa polície sa zrejme stala obeťou zločinu, uviedla vo štvrtok agentúra AP.
Exministerku Els Borstovú objavili v pondelok večer jej priatelia bez známok života v garáži jej domu v blízskosti mesta Utrecht.
Podľa polície pitva telesných pozostatkov 81-ročnej Borstovej ukázala, že zahynula na následky zranenia.
Táto skutočnosť "v kombinácii s vyšetrovaním miesta udalosti ukázala, že pani Borstová pravdepodobne zomrela v dôsledku trestného činu," stojí vo vyhlásení.
Holandská polícia, ktorá prípad vyšetruje, požiadala verejnosť o poskytnutie akýchkoľvek informácií o tom, s kým sa v poslednej dobe bývalá ministerka stretávala.
Borstová bola ministerkou zdravotníctva v rokoch 1994-2002, pričom dohliadala na uzákonenie eutanázie v Holandsku. Príslušný zákon kritizovali miestne konzervatívne a náboženské skupiny.